
			Què és el que t’agrada més dels aniversaris? A mi els jocs, però també els regals, és clar, i les llaminadures... Bé, em sembla que m’agrada tot! Per això, quan la Paula arriba de bon matí a l’escola fent saltirons, la Sara i jo ens posem a saltar amb ella com una colla de saltamartins feliços.

			—Demà és el meu aniversari! —ens recorda la Paula, tot i que no cal. Fa setmanes que fem el compte enrere per al gran dia!

			—Superhipermegafesta! —contestem nosaltres alhora, i només ens falta fer una tombarella a l’aire. No podem parar de saltar!

			Ens passem el dia planificant la festa de demà, i més d’una vegada la mestra ens ha de cridar l’atenció, perquè la veritat és que tenim el cap a una altra banda.

			Pla per a

			la festa d’aniversari

			de la Paula:

			

			[image: ] Pastís màgic de l’arc de Sant Martí.

			[image: ] Quilos i quilos de llaminadures divertides.

			[image: ] Molts globus, sobretot dels que tenen purpurina a dins.

			[image: ] Pinyata de colors.

			[image: ] Núvols de sucre penjant del cel.

			Estic tan concentrada en la festa, que no penso en res més. Per exemple, durant la classe de llengua màgica, la professora ens fa un dictat i, en comptes d’escriure «una truita de ceba i carbassó», escric «un pastís de confeti i purpurina», perquè em ve molt més de gust.

			Ara bé, a la professora no li ha fet gens de gràcia, és clar. Quan revisa el meu dictat, em pregunta si no he entès el que ens ha dit, i jo li contesto com a excusa que encara soc nova a l’escola, però... saps què? Que no ha colat. Ni per un segon.

			—Ara que ets a Unicòrnia, Clàudia, ja et pots començar a posar les piles —m’ha dit.

			Després, a la classe de ciències màgiques, hem hagut de fer una llista dels elements que formen els núvols negres. Així doncs, la Sara, la Paula i jo ens hem posat a fer-ne una, sí, però de les llaminadures que ens cruspirem a la festa. Llavors, quan hem barrejat els elements de la llista al calderó que ens ha preparat el professor, no ens ha sortit un núvol negre, sinó un de colors, i els companys han al·lucinat perquè mai havien vist una cosa així. Ha estat increïble!

			Llaminadures

			divertides:

			✶ Caramels de fruites explosives.

			✶ Piruletes canviagustos.

			✶ Piruletes canviaformes.

			✶ Sidral amb guspires.

			✶ Xiclets de gust infinit.

			A l’hora del pati, mentre ens mengem les magdalenes en forma de cor per esmorzar, la Paula ens explica que el que li fa més il·lusió de la festa és veure els seus pares.

			—Quant de temps fa que no els veus? —li pregunto, perquè com que jo veig els meus cada dia, no m’imagino com deu ser no veure’ls.

			—Doncs... des de les vacances d’estiu. Treballen buscant unicorns perduts arreu del món, per orientar-los i portar-los a un lloc segur a Unicòrnia.

			—És una feina fantàstica!

			—Sí, són els millors —contesta la Paula, tot i que se la veu una mica trista—. El problema és que els enyoro molt, però ja falta poc per a demà. Serà un dia increïble.

			Quan arribo a casa, explico als meus pares que la Paula troba molt a faltar els seus.

			—Només els veu tres o quatre vegades l’any... Com poden viure així? Si són els seus pares...

			—Perquè cada família veu la vida d’un color diferent. A tu t’agrada molt el rosa, però potser la família de la Paula tira més cap al blau, o cap al groc...

			—I els seus pares no la troben a faltar perquè els agrada el blau o el groc?

			—Segur que sí, però saben que la Paula està molt bé amb la seva àvia, i si tots estan contents veient la vida de color groc...

			—Sí, l’àvia de la Paula és genial, sempre ens fa galetes de quatre tipus de xocolata diferents quan anem a casa seva. No com... —Assenyalo el plat de puré de verdures que tinc al davant. Potser si fos rosa...

			—Estic segura que la seva àvia també li fa puré quan vosaltres no hi sou. Va, si te l’acabes, t’ensenyaré una sorpresa —diu la mare, picant-me l’ullet.

			M’afanyo a posar-me cullerades de puré a la boca, gairebé sense respirar, només per saber quina deu ser la sorpresa que em vol ensenyar. Mira, soc així de curiosa, què passa? Si em tempten, ja no puc pas esperar...

			Quan entro a la cuina, em trobo amb una cosa amb què no comptava gens ni mica.

			Un pastís d’aniversari de l’arc de Sant Martí de tres pisos! Cada pis és d’un color diferent. La mare l’ha fet especialment per a la Paula, i ja tinc ganes que sigui demà perquè el vegi. Fliparà en colors! (Mai més ben dit).

			Embolicar el regal no està sent gens fàcil. El paper màgic es belluga massa!

			—Tu aguanta aquí —em diu la Sara.

			—I tu, aquí —li dic jo.

			I és que, quan pressiones un extrem, es desfà l’altre, i si no, es gira el paper a l’inrevés. Hi ha un moment en què fins i tot sento que ens fa un petarrelleig per burlar-se de nosaltres. T’ho pots creure?

			—Va, que gairebé ja ho tenim...

			Al final, aconseguim enganxar els extrems amb la cinta adhesiva més forta que trobem per casa. Per fi ens n’hem sortit!

			Ens passem tot el camí cap a casa la Paula imaginant-nos quina cara farà quan vegi el regal, perquè és... fantàstic! Serveix per caminar, però també et fa volar i saltar (sobretot als bassals), i és brillant i de colors i fins i tot et fa riure... Què és?

			A veure si

			ho endevines!

			☐ Una corda de saltar.

			☐ Un llit elàstic.

			☐ Xocolata.

			☐ Una ploma.

			☐ Unes vambes amb ales de papallona.

			Arribem a casa de la Paula preparades per a la festa... però passa una cosa estranya. Després de trucar al timbre, no veiem ningú al jardí ni sentim soroll enlloc.

			—No ens hem pas equivocat de casa, oi? —li pregunto a la Sara, estranyada.

			—Potser és que fan la festa a dins...

			La Paula ens obre la porta poc després, però just quan estem a punt de felicitar-la amb una cançó i donar-li el regal, ens diu:

			—La festa s’ha anul·lat.

			La Sara i jo ens mirem amb els ulls oberts com un parell d’ous ferrats.

			—Estàs bé?

			—Què ha passat?

			La Paula acota el cap i contesta:

			—Hi ha hagut una tempesta de neu i l’avió dels meus pares no s’ha pogut enlairar.

			—No podran passar amb mi el dia del meu aniversari —diu la Paula, plorant.

			La Sara i jo ens mirem i li fem l’abraçada més forta del món mundial per intentar animar-la.

			La Paula ens explica que no vol celebrar l’aniversari i s’acomiada de nosaltres. La Sara i jo ens quedem allà palplantades, amb el regal de la nostra amiga a les mans, sense desembolicar, i no sabem gaire bé què hem de fer. No era pas aquest, el pla, ni de bon tros...

			—La Paula no pot pas passar el dia del seu aniversari així —diu la Sara.

			—Ja ho sé, però si no vol cap festa...

			—Però potser sí que vol una altra cosa —diu la Sara, i llavors els nostres caparrons comencen a maquinar.

		  Saps què són els croquis? Sí, aquells dibuixets que resumeixen coses... Avui he sabut que a la Sara li encanta dibuixar esquemes, i com més detalls i colors tinguin, millor. Com que no fa gaires dies que ens coneixem, encara he de descobrir moltes coses d’ella, però ara ja puc dir que els croquis són la seva arma secreta.

			La taula del menjador està plena de gargots, igual que el terra, i també la paperera que tenim aquí al costat. Per què? Fàcil: quan hem deixat la Paula fa una estona, hem vingut a casa de la Sara per pensar opcions perquè la nostra amiga passi un bon dia d’aniversari.

			Necessitem un pla per celebrar l’aniversari

			de la Paula, i em sembla que gairebé el tenim. Hem descartat moltes idees, algunes perquè eren avorrides i d’altres, massa esbojarrades, però aquesta és... perfecta!

			Idees esbojarrades:

			[image: ] Anar amb bicicleta fins a la lluna.

			[image: ] Buscar el pastís més gegantí del món i ficar-nos-hi a dins.

			[image: ] Anar a la platja i bussejar amb narvals.

			[image: ] Portar l’unicorn més famós del món perquè la Paula el conegui en persona.

			Dit i fet, ens plantem a casa de la Paula més ràpid que un coet, amb el nostre pla perfecte per al seu aniversari.

			Quan la veiem tan trista com abans, ja no tenim cap dubte que hem de posar el pla en marxa ARA MATEIX.

			Croquis

			del nostre pla

			
			
			
			
			
			
			
			
			
				


		
			
			
			
			
			
			
		
			
			
			
		
			
			
			
			
		
			
		

	


UNICÒRNIA, AVENTURES AMB BRILLI-BRILLI

Només hi ha una cosa millor que una festa d'aniversari: una festa d'aniversari a Unicòrnia!
Aquí els pastissos són màgics i les llaminadures canvien de gust i de forma, els parcs d'atraccions estan coberts de purpurina i els llits elàstics són invisibles.
Però l'aniversari de la Paula ha començat molt i molt malament... Hem d'idear algun pla perquè el desastre es converteixi en diversió!



Aconseguirem que aquest aniversari sigui inoblidable?



L'Ana Punset va néixer a Tarragona el 1981 on va viure fins que va començar els estudis universitaris de Comunicació Audiovisual a la Universitat Pompeu Fabra, a Barcelona. Després de participar en alguns projectes de cinema i televisió i cursar el Màster d'Escriptura per a Cinema i Televisió de la Universitat Autònoma de Barcelona, a més de diversos cursos de l'Escola d'Escriptors de Madrid, va començar a treballar al món de la premsa escrita. És autora de la sèrie juvenil «El club de les vambes vermelles», que s'ha convertit en un gran èxit de ventes. 



[image: captacionEbooks.jpg]

	


 

Índex





	Una festa a l’inrevés

	

			1. Un aniversari màgic

			2. Un embolic de festa

			3. Un pla perfecte

			4. Una gran familia

			5. La sínia voladora

			6. Atraccions a dojo

			7. Per molts anys

			Si t'ha agradat aquest llibre, no et perdis...

			

		
Sobre aquest llibre

Sobre Ana Punset

EMiLy DIcKINSON

Gracies per la teva lectura.

recomanacions de llibres.

Uneix-te a la nostra comunitat i viatja amb nosaltres.

